bly(II)-kromat
Store norske leksikon,Realfag,Kjemi,Uorganisk kjemi
Bly(II)kromat er en kjemisk forbindelse av bly, krom og oksygen. Forbindelsen er et vakkert oransjegult pulver som er tungt løselig i vann, men lett løselig i salpetersyre og natronlut. Bly(II)kromat fås som bunnfall når en løsning av kaliumkromat eller kaliumdikromat settes til en bly(II)løsning. Den kjemiske formelen til bly(II)kromat er PbCrO4.
Bly(II)kromat har vært mye brukt som malerfarge under navnet kromgult, også med betegnelser som parisergult, kølnergult, kongegult og sitrongult. Forbindelsen har også blitt brukt til farging av tapeter og papir, i bok- og steintrykk, og til kunstmaling. I blanding med bly(II)oksid har bly(II)kromat blitt brukt til fremstilling av kromrødt og kromoransje og med berlinerblått til fremstilling av kromgrønt. Bly(II)kromat har også blitt brukt som antirustmiddel. På grunn av giftighet og kreftfremkallende evne blir forbindelsen lite brukt i dag.Romertallet i parentes i den kjemiske betegnelsen viser til oksidasjonstallet bly har i forbindelsen. Les mer i Store norske leksikon kjemi